**ΕΡΜΗΝΕΥΤΙΚΟ ΣΧΟΛΙΟ στη Λογοτεχνία**

Πρόκειται για ένα  γραπτό σχόλιο, περιορισμένης (σχετικά) έκτασης (100-200 λέξεων), το  οποίο ουσιαστικά περιλαμβάνει από τη μία την ανάπτυξη του **βασικού ερωτήματος/θέματος** του κειμένου ή του ποιήματος (πάντα βέβαια σε σχέση με την προσωπική άποψη και αντίληψη του μαθητή/τριας) και από την άλλη **τον βαθμό ανταπόκρισής του αναγνώστη σε αυτό**. Σκοπός του συγκεκριμένου τρόπου προσέγγισης δεν είναι να εστιάσει ο μαθητής/τρια στο δοθέν κείμενο ή ποίημα με τέτοιο τρόπο ώστε να εντοπίσει μόνο το «τι λέει» το εν λόγω κείμενο, αλλά και το «τι σημαίνει για τον/την ίδιον/-α».

Η άποψη των μαθητών/τριών θα πρέπει να υποστηρίζεται από στοιχεία περιεχομένου ή άλλους μορφολογικούς ή/και οργανωτικούς δείκτες, είτε αυτό αναφέρεται στην εκφώνηση είτε όχι. (κειμενικοί δείκτες)

**Τι είναι το ερώτημα/θέμα;**

Ουσιαστικά είναι το ερώτημα που προκαλείται στον αναγνώστη/τρια, κάθε φορά που διαβάζει ένα λογοτεχνικό κείμενο και απορρέει από αυτό που πιστεύει ο ίδιος/α πως είναι το πιο κρίσιμο θέμα συζήτησης και προβληματισμού που θέτει το ίδιο το κείμενο ή ποίημα.

 **Τι είναι οι κειμενικοί δείκτες;**

Είναι όλοι εκείνοι **οι εκφραστικοί τρόποι**που χρησιμοποιεί ένας πεζογράφος ή ένας ποιητής στο κείμενό του για να δώσει **μορφή** στο περιεχόμενο. Οι κειμενικοί δείκτες **δε διδάσκονται αυτοτελώς**. Ενδιαφέρουν μόνο στον βαθμό που βοηθούν να αποδοθεί νόημα στο κείμενο. Οι **αναφορές** στο κείμενο ή σε **συγκεκριμένους κειμενικούς δείκτες αξιολογούνται** στον βαθμό που **υποστηρίζουν επιτυχώς** την ερμηνευτική προσέγγιση του μαθητή ή της μαθήτριας.

Στις εκφωνήσεις **οι κειμενικοί δείκτες** μπορεί να ορίζονται **εναλλακτικά**ως:

* **αναφορές στο κείμενο**
* **μηχανισμοί του κειμένου**
* **στοιχεία του κειμένου**
* **εκφραστικά μέσα**
* **γλωσσικές/ σημειωτικές επιλογές**

αλλά ακόμη και το ρήμα **τεκμηριώστε/ να τεκμηριώσετε**ή η φράση**ερμηνευτικό σχόλιο** παραπέμπουν στους κειμενικούς δείκτες.

**Είδη κειμενικών δεικτών στη λογοτεχνία:**

* Σύνδεση προτάσεων (παρατακτική, υποτακτική σύνδεση, ασύνδετο σχήμα)
* Μικροπερίοδος ή Μακροπερίοδος λόγος
* Εγκλίσεις και [Ερωτήσεις](https://filologika.gr/lykio/g-lykiou/genikis-pedias/neoelliniki-glossa/eytheies-erotiseis-sto-logo-analytiki-theoria/) (εκφράζουν τη στάση του ομιλητή απέναντι στο λογικό νόημα)
* [Σημεία στίξης](https://filologika.gr/lykio/g-lykiou/genikis-pedias/neoelliniki-glossa/simeia-stixis/)
* [Ρηματικά πρόσωπα](https://filologika.gr/lykio/g-lykiou/genikis-pedias/neoelliniki-glossa/rhmatika-proswpa/)
* Σχήματα λόγου (επαναλήψεις, αντιθέσεις, μεταφορές, προσωποποιήσεις, υπερβολές, κ.ο.κ.)
* Εικόνες
* Αφηγηματικές τεχνικές{ρόλος αφηγητή, είδος αφηγητή, χρόνος, και τύποι [[αφήγηση](https://filologika.gr/lykio/a-lykiou-2/neoelliniki-glossa/afigisi/), [περιγραφή](https://filologika.gr/lykio/a-lykiou-2/neoelliniki-glossa/perigrafi-a-lykeiou/), (εσωτερικός) μονόλογος, (εσωτερικός) διάλογος], σχόλιο
* Το λογοτεχνικό γένος/είδος, Λογοτεχνικό ρεύμα
* Θεατρικά στοιχεία
* Τίτλος
* Κοινωνικο-πολιτισμικές συνθήκες, Ανθρώπινες σχέσεις, Κοινωνικά προβλήματα
* Η δομή, Η πλοκή
* Χαρακτήρες, Συγκρούσεις, Συνειρμοί, Αξίες, Ιδέες, αντιλήψεις, Σκοποί, Στάσεις, Συμπεριφορές

**Πώς εντοπίζω τους κατάλληλους κάθε φορά κειμενικούς δείκτες;**

Ένα λογοτεχνικό κείμενο, πεζό ή ποιητικό είναι προϊόν σύζευξης περιεχομένου και μορφής. Αυτό σημαίνει ότι σχεδόν κάθε λέξη ή φράση αποτελεί έναν **εν δυνάμει**κειμενικό δείκτη. **Το είδος της ερώτησης** καθορίζει **την επιλογή** και **την ενεργοποίηση** των κατάλληλων κειμενικών δεικτών. Συνεπώς, εντοπίζω κάθε φορά **τις κατάλληλες αναφορές** στο κείμενο που θα με οδηγήσουν στη **σωστή τεκμηρίωση** της απάντησής μου.

**Πώς συνδέονται οι κειμενικοί δείκτες με τον ερμηνευτικό διάλογο και το ερμηνευτικό σχόλιο;**

Το λογοτεχνικό κείμενο είτε πεζό είτε ποιητικό είναι ένα επικοινωνιακό γεγονός. **Δεν είναι ένα «γράμμα χωρίς αποδέκτη»,** δε γράφεται μόνο για να γραφεί ή για να εκφραστεί συγκινησιακά και αισθητικά ο δημιουργός. Γράφεται για να δημιουργηθεί μια **«γέφυρα» επικοινωνίας** ανάμεσα στον δημιουργό και τον αναγνώστη.

Πάνω σε αυτή τη βάση διεξάγεται **ο ερμηνευτικός διάλογος,** ο οποίος προάγει **το άκουσμα** και **τη διασταύρωση διαφορετικών απόψεων** για την ερμηνεία του κειμένου. Οι διαφορετικές «φωνές» των μαθητών/ τριών προέρχονται από τη διαφορετική προσληπτική κλίση και τα διαφορετικά βιώματα. Ωστόσο, **η ελευθερία** του ερμηνευτικού διαλόγου **τιθασεύεται από τους κειμενικούς δείκτες.**

**Το ερμηνευτικό σχόλιο** είναι το επιστέγασμα του ερμηνευτικού διαλόγου και αποτελεί ατομική εργασία. Σε αυτό ο μαθητής/ τρια εκφράζει **την προσωπική  του θέση**. Σε κάθε περίπτωση, **η υποκειμενικότητα** της απάντησής του **οριοθετείται από τους κειμενικούς δείκτες**του εκάστοτε πεζού ή ποιητικού κειμένου.

**ΣΥΓΚΕΙΜΕΝΟ**

Το πλαίσιο αναφοράς του λογοτεχνικού έργου, δηλαδή τα ιστορικά, κοινωνικά και βιογραφικά/ιδεολογικά δεδομένα των συνθηκών της παραγωγής του.

• Τα στοιχεία του πραγματικού κόσμου που αναπαριστώνται στα λογοτεχνικά κείμενα, δηλ.:

✓ Η χωρο-χρονική τοποθέτηση

✓ Οι ιστορικές, κοινωνικές και οικονομικές συνθήκες του χρόνου συγγραφής

✓ Ο πολιτισμός, η κουλτούρα και η θρησκεία κ.ά.

**Ενδεικτικές διατυπώσεις του ερμηνευτικού σχολίου**

 1.Εντοπισμός και σχολιασμός του θέματος/ερωτήματος (λ.χ Να σχολιάσετε εκείνο το θέμα, από όσα θέτει το κείμενο, που κρίνετε πιο σημαντικό ή Ποιο είναι το ερώτημα που, κατά τη γνώμη σας, θέτει το κείμενο; Ποια είναι η δική σας απάντηση;)

2. Να δίνεται ως δεδομένο το θέμα/ερώτημα και να ζητείται η τεκμηρίωση με αναφορές-παραπομπές στο κείμενο και ο σχολιασμός του (λ.χ. Ένα από τα θέματα που θίγει το κείμενο είναι το αίσθημα της τιμής που οδηγεί σε μη ηθικές πράξεις. Νομίζετε πως και σήμερα ισχύει η ίδια άποψη;)

3. Να δίνονται ένας ή δύο κειμενικοί δείκτες ή το συγκείμενο βάσει των οποίων οι μαθητές/τριες θα διατυπώσουν και θα σχολιάσουν το θέμα/ερώτημα (λ.χ. Να διατυπώσετε το κεντρικό ερώτημα που θέτει το κείμενο με βάση τις μετατοπίσεις του χρόνου της αφήγησης ή Ποιο βασικό ερώτημα θεωρείτε ότι τίθεται στο ποίημα μέσα από την παράθεση των συνεχιζόμενων οπτικών εικόνων και πώς θα το σχολιάζατε σύμφωνα με τη δική σας οπτική;).

4. Αξιοποιώντας τους τρόπους με τους οποίους ο αφηγητής οργανώνει το υλικό του, να προσδιορίσετε και να σχολιάσετε το κρίσιμο ερώτημα που τίθεται στο διήγημα. (150 έως 200 λέξεις)

5. Αξιοποιώντας τους κειμενικούς δείκτες του ποιήματος (π.χ. εικόνες, αντιθέσεις κ.λπ.) να σχολιάσετε το θέμα/ερώτημα που πιστεύετε ότι τίθεται στο ποίημα αυτό κατά την κρίση σας (100-200 λέξεις).

6. Ποιο βασικό ερώτημα θεωρείτε ότι τίθεται στο ποίημα μέσα από την παράθεση των συνεχιζόμενων οπτικών εικόνων (Κείμενο ΙΙΙ) και πώς θα το σχολιάζατε σύμφωνα με τη δική σας οπτική; (100-200 λέξεις)

7. Ποιο θεωρείτε ότι είναι το κρίσιμο θέμα που προκύπτει από τη στάση της ηρωίδας στο διήγημα (Κείμενο ΙΙΙ) και ποια είναι η δική σας τοποθέτηση έναντι μιας τέτοιας στάσης; (100-200 λέξεις)

8. Ποιο είναι το ερώτημα που τίθεται στο ποίημα μέσω της διαλογικής μορφής που αναπτύσσεται σ’ αυτό; Ποια είναι η δική σας απάντηση στο ερώτημα συτό; (100-200 λέξεις)

9. Να παρουσιάσεις τη συναισθηματική κατάσταση του ήρωα, όπως εμφανίζεται στο απόσπασμα. Να στηρίξεις την απάντησή σου σε δείκτες του κειμένου.

10. Ποιο είναι το ερώτημα που ,κατά τη γνώμη σας ,θέτει το κείμενο; Αυτό το ερώτημα τι σημαίνει για εσάς;

11. Ποιο θέμα θέτει το ποίημα; Πώς το αντιμετωπίζει το ποιητικό υποκείμενο; Να σχολιάσετε τη στάση του.

### Κ. Π. Καβάφης ****“Απολείπειν ο Θεός Αντώνιον”****

Σαν έξαφνα, ώρα μεσάνυχτ’, ακουσθεί

αόρατος θίασος να περνά

με μουσικές εξαίσιες, με φωνές –

την τύχη σου που ενδίδει πια, τα έργα σου

που απέτυχαν, τα σχέδια της ζωής σου

που βγήκαν όλα πλάνες, μη ανωφέλετα θρηνήσεις.

Σαν έτοιμος από καιρό, σα θαρραλέος,

αποχαιρέτα την, την Αλεξάνδρεια που φεύγει.

Προ πάντων να μη γελασθείς, μην πεις πως ήταν

ένα όνειρο, πως απατήθηκεν η ακοή σουֺ

μάταιες ελπίδες τέτοιες μην καταδεχθείς.

Σαν έτοιμος από καιρό, σα θαρραλέος,

σαν που ταιριάζει σε που αξιώθηκες μια τέτοια πόλι,

πλησίασε σταθερά προς το παράθυρο,

κι άκουσε με συγκίνησιν, αλλ’ όχι

με των δειλών τα παρακάλια και παράπονα,

ως τελευταία απόλαυσι τους ήχους,

τα εξαίσια όργανα του μυστικού θιάσου,

κι αποχαιρέτα την, την Αλεξάνδρεια που χάνεις.

**Να διατυπώσετε το ερμηνευτικό σας σχόλιο για το ποίημα.**

Το ποίημα στην ολότητά του περιστρέφεται γύρω από **ένα ιδανικό που χάνεται και την αποδοχή αυτής της απώλειας με αξιοπρέπεια.**Αυτό μπορεί να είναι ένας στόχος που δεν ευοδώθηκε, ένα όνειρο που δεν πραγματοποιήθηκε, ένας έρωτας που έφθασε σε τέλμα.

Ο ποιητής δημιουργεί ένα σκηνικό **προοικονομίας** της κατάκτησης της πόλης από τον Οκταβιανό. **Μια απρόσμενη ακουστική εικόνα,**τα μεσάνυχτα, «σπάει» την απόλυτη σιωπή που επικρατεί στην πόλη (Σαν έξαφνα, ώρα μεσάνυχτ’, ακουσθεί αόρατος θίασος να περνά με μουσικές εξαίσιες, με φωνές -). Αυτή η εικόνα είναι ο οιωνός γύρω από τον οποίο εκτυλίσσεται το υπόλοιπο ποίημα. Μόλις αυτό το άκουσμα ολοκληρώνεται, ο ποιητής απευθύνεται με φιλική αλλά και αποφασιστική διάθεση στο ποιητικό υποκείμενο, τον Αντώνιον, **σε β’ πρόσωπο,** με μια σειρά **ρημάτων σε Υποτακτική και Προστακτική έγκλιση**(μη θρηνήσεις/να  μη γελασθείς/ μην πεις/ μην καταδεχθείς/ πλησίασε/ άκουσε/ αποχαιρέτα) με τα οποία τον προτρέπει, τελικά, να αποδεχθεί **την αναγκαιότητα**του αποχαιρετισμού και της ήττας**.**Αυτή η αναγκαιότητα επιτείνεται από την **επανάληψη**των λέξεων (αποχαιρέτα/ Αλεξάνδρεια) και τη σύνταξή τους με λέξεις που δηλώνουν **απώλεια**(που φεύγει/ που χάνεις).**Οι παρομοιώσεις**δημιουργούν μια αναλογία **ετοιμότητας** για αυτό που πρόκειται να συμβεί (σαν έτοιμος/ σα θαρραλέος/ σαν που ταιριάζει σε).